amanoisuno/poet huggingface dataset:
南乡子·嫩草如烟 欧陽炯
嫩草如烟，石榴花发海南天。日暮江亭春影绿，鸳鸯浴。水远山长看不足。
南乡子·画舸停桡 欧陽炯
画舸停桡，槿花篱外竹横桥。水上游人沙上女，回顾，笑指芭蕉林里住。
南乡子·岸远沙平 欧陽炯
岸远沙平，日斜归路晚霞明。孔雀自怜金翠尾，临水，认得行人惊不起。
南乡子·洞口谁家 欧陽炯
洞口谁家，木兰船系木兰花。红袖女郎相引去，游南浦，笑倚春风相对语。
南乡子·二八花钿 欧陽炯
二八花钿，胸前如雪脸如莲。耳坠金环穿瑟瑟，霞衣窄，笑倚江头招远客。
南乡子·路入南中 欧陽炯
路入南中，桃榔叶暗蓼花红。两岸人家微雨后，收红豆，树底纤纤抬素手。
南乡子·袖敛鲛绡 欧陽炯
袖敛鲛绡，采香深洞笑相邀。藤杖枝头芦酒滴，铺葵席，豆蔻花间趖晚日。
南乡子·翡翠鵁鶄 欧陽炯
翡翠鵁鶄，白萍香里小沙汀。岛上陰陰秋雨色，芦花扑，数只渔船何处宿。
献衷心·见好花颜色 欧陽炯
见好花颜色，争笑东风。双脸上，晚妆同。闭小楼深阁，春景重重。三五夜，偏有恨，月明中。情未已，信曾通，满衣犹自染檀红。恨不如双燕，飞舞帘栊。春欲暮，残絮尽，柳条空。
贺明朝·忆昔花间初识面 欧陽炯
忆昔花间初识面，红袖半遮妆脸。轻转石榴裙带，故将纤纤玉指，愉捻双凤金线。碧梧桐锁深深院，谁料得，两情何日教缱绻。羡春来双燕，飞到玉楼，朝暮相见。
贺明朝·忆昔花间相见后 欧陽炯
忆昔花间相见后，只凭纤手，暗抛红豆。人前不解，巧传心事。别来依旧，辜负春昼。碧罗衣上蹙金绣，睹对对鸳鸯，空裛泪痕透。想韶颜非久，终是为伊，只恁偷瘦。
江城子·晚日金陵岸草平 欧陽炯
晚日金陵岸草平，落霞明，水无情，六代繁华，暗逐逝波声。空有姑苏台上月，如西子镜照江城。
凤楼春·凤髻绿云丛 欧陽炯
凤髻绿云丛，深掩房栊。锦书通，梦中相见觉来慵，匀面泪脸珠融。因想玉郎何处去，对淑景谁同。小楼中，春思无穷。倚栏颙望，暗牵愁绪，柳花飞起东风。斜日照帘，罗幌香冷粉屏空。海棠零落，莺语残红。
小重山·春入神京万木芳 和凝
春入神京万木芳，禁林莺语滑，蝶飞狂。晓花擎露妨啼妆，红日水，风和百花香。烟锁柳丝长，御沟澄碧水，转池塘。时时微雨洗劫风光，天衢远，到处引笙簧。
小重山·正是神京烂熳时 和凝
正是神京烂熳时，群仙初折得，郄诜枝。乌犀白纻最相宜，精神出，御陌袖鞭垂。柳色展愁眉，管弦分响亮，探花期。光陰占断曲江池，新榜上，名姓彻丹墀。
临江仙·海棠香老春江晚 和凝
海棠香老春江晚，小楼雾縠涳濛。翠鬟初出绣帘中，麝烟鸾鬟苹风。碾玉钗摇鸂鶒战，雪肌云鬓将融。含情遥指碧波东，越王台殿蓼花红。
临江仙·披袍窣地红宫锦 和凝
披袍窣地红宫锦，莺语时啭轻音。碧罗冠子稳犀簪，凤凰双飐步摇金。肌骨细匀红玉软，脸波微送春心。娇羞不肯入鸳衾，兰膏光里两情深。
菩萨蛮·越梅半坼轻寒里 和凝
越梅半坼轻寒里，冰清淡薄笼蓝水。暖觉杏梢红，游丝狂惹风。闲阶莎径碧，远梦犹堪惜。离恨又迎春，相思难重陈。
山花子·莺锦蝉縠馥麝脐 和凝
莺锦蝉縠馥麝脐，轻裾花早晓烟迷。鸂鶒战金红掌坠，翠云低。星靥笑偎霞脸畔，蹙金开襜衬银泥。春思半和芳草嫩，碧萋萋。
山花子·银字笙寒调正长 和凝
银字笙寒调正长，水纹簟冷画屏凉。玉腕重金扼臂，淡梳妆。几度试香纤手暖，一回尝酒绛唇光。佯弄红丝蝇拂子，打檀郎。
河满子·正是破瓜年几 和凝
正是破瓜年几，含情惯得人饶。桃李精神鹦鹉舌，可堪虚度良宵。却爱蓝罗裙子，羡他长束纤腰。
河满子·写得鱼笺无限 和凝
写得鱼笺无限，其如花锁春晖。目断巫山云雨，空教残梦依依。却爱熏香小鸭，羡他长在屏帷。
薄命女·天欲晓 和凝
天欲晓，宫漏穿花声缭绕。窗里星光少，冷霞寒侵帐额，残月光沉树杪。梦断锦帷空悄悄，强起愁眉小。
望梅花·春草全无消息 和凝
春草全无消息，腊雪犹余踪迹。越岭寒枝香自坼，冷艳奇芳堪惜。何事寿陽无处觅，吹入谁家横笛。
天仙子·柳色披衫金缕凤 和凝
柳色披衫金缕凤，纤手轻拈红豆弄，翠蛾双敛正含情。桃花洞，瑶台梦，一片春愁谁与共。
天仙子·洞口春红飞蔌蔌 和凝
洞口春红飞蔌蔌，仙子含愁眉黛绿。阮郎何事不归来，懒烧金，慵篆玉。流水桃花空断续。
春光好·纱窗暖 和凝
纱窗暖，画屏间，亸云鬟。睡起四肢无力，半春闲。玉指剪裁罗胜，金盘点缀酥山。窥宋深心无限事，小眉弯。
春光好·苹叶软 和凝
苹叶软，杏花明，画船轻。双浴鸳鸯出绿汀，棹歌声。春水无风无浪，春天半雨半晴。红粉相随南浦晚，几含情。
采桑子·蝤蛴领上诃梨子 和凝
蝤蛴领上诃梨子，绣带双垂，椒户闲时，竞学樗蒲赌荔枝。丛头鞋子红编细，裙窣金丝。无事颦眉，春思翻教阿母疑。
柳枝·软碧瑶烟似送人 和凝
软碧瑶烟似送人，映花时把翠蛾颦。青青自是风流主，慢飐金丝待洛神。
柳枝·瑟瑟罗裙金缕腰 和凝
瑟瑟罗裙金缕腰，黛眉偎破未重描。醉来咬损新花子，拽住仙郎尽放娇。
柳枝·雀桥初就咽银河 和凝
雀桥初就咽银河，今夜仙郎自姓和。不是昔年攀桂树，岂能月里索嫦娥。
渔父·白芷汀寒立鹭鸶 和凝
白芷汀寒立鹭鸶，苹风轻剪浪花时。烟幂幂，日迟迟。香引芙蓉惹钓丝。
虞美人·晓莺啼破相思梦 顾敻
晓莺啼破相思梦，帘看金泥凤。宿妆犹在酒初醒，翠翘慵整倚云屏，转娉婷。香檀细画侵桃脸，罗袂轻轻敛。佳期堪恨再难寻，绿芜满院柳成陰，负春心。
虞美人·触帘风送景陽钟 顾敻
触帘风送景陽钟，鸳被绣花重。晓帷初卷冷烟浓，翠匀粉黛好仪容，思娇慵。起来无语理朝妆，宝匣镜凝光。绿荷相倚满池塘，露清枕簟藕花香，恨悠扬。
虞美人·翠屏闲掩垂珠箔 顾敻
翠屏闲掩垂珠箔，丝雨笼池阁。露沾红藕咽清香，谢娘娇极不成狂，罢朝妆。小金鸂鶒沉烟细，腻枕堆云髻。浅眉微敛注檀轻，旧欢时有梦魂惊，悔多情。
虞美人·碧梧桐映纱窗晚 顾敻
碧梧桐映纱窗晚，花谢莺声懒。小屏屈曲掩青山，翠帷香粉玉炉寒，两蛾攒。颠狂少年轻离别，辜负春时节。画罗红袂有啼痕，魂消无语倚闺门，欲黄昏。
虞美人·深闺春色劳思想 顾敻
深闺春色劳思想，恨共春芜长。黄鹂娇啭泥芳妍，杏枝如画倚轻烟，琐窗前。凭栏愁立双蛾细，柳影斜摇砌。玉郎还是不还家，教人魂梦逐杨花，绕天涯。
虞美人·少年艳质胜琼英 顾敻
少年艳质胜琼英，早晚别三清。莲冠稳簪钿篦横，飘飘罗袖碧云轻，画难成。迟迟少转腰身袅，翠靥眉心小。醮坛风急杏花香。此时恨不驾鸾凤，访刘郎。
河传·燕飏 顾敻
燕飏，晴景。小窗屏暖，鸳鸯交颈。菱花掩却翠鬓欹，慵整。海棠帘外影。绣帷香断金鸂鶒，无消息，心事空相忆。倚东风，春正浓。愁红，泪痕衣上重。
河传·曲槛 顾敻
曲槛，春晚。波光渺渺，不知何处。岸花汀草共依依，雨微，鹧鸪相逐飞。天涯离恨江声咽，啼猿切，此意向谁说。倚兰桡，独无聊。魂消，小炉香欲焦。
甘州子·一炉龙麝锦帷旁 顾敻
一炉龙麝锦帷旁，屏掩映，烛荧煌。禁楼刁斗喜初长，罗荐绣鸳鸯。山枕上，私语口脂香。
甘州子·每逢清夜与良晨 顾敻
每逢清夜与良晨，多怅望，足伤神。云迷水隔意中人，寂寞绣罗茵。山枕上，几点泪痕新。
甘州子·曾如刘阮访仙踪 顾敻
曾如刘阮访仙踪，深洞客，此时逢。绮筵散后绣衾同，款曲见韶容。山枕上，长是怯晨钟。
甘州子·露桃花里小楼深 顾敻
露桃花里小楼深，持玉盏，听瑶琴。醉归青琐入鸳衾，月色照衣襟。山枕上，翠钿镇眉心。
甘州子·红炉深夜醉调笙 顾敻
红炉深夜醉调笙，敲拍处，玉纤轻。小屏古画岸低平，烟月满闲庭。山枕上，灯背脸波横。
玉楼春·月照玉楼春漏促 顾敻
月照玉楼春漏促，飒飒风摇庭砌竹。梦惊鸳被觉来时，何处管弦声断续。惆怅少年游冶去，枕上两蛾攒细绿。晓莺帘外语花枝，背帐犹残红蜡烛。
玉楼春·柳映玉楼春日晚 顾敻
柳映玉楼春日晚，雨细风轻烟草软。画堂鹦鹉语雕笼，金粉小屏犹半掩。香灭绣帷人寂寂，倚槛无言愁思远。恨郎何处纵疏狂，长使含啼眉不展。
玉楼春·月皎露华窗影细 顾敻
月皎露华窗影细，风送菊香沾绣袂。博山炉冷水沉微，惆怅金闺终日闭。懒展罗衾垂玉箸，羞对菱花簪宝髻。良宵好事枉教休，无计那他狂耍婿。
玉楼春·拂水双飞来去燕 顾敻
拂水双飞来去燕，曲槛小屏山六扇。春愁凝思结眉心，绿绮懒调红锦荐。话别情多声欲战，玉箸痕留红粉面。镇长独立到黄昏，却怕良宵频梦见。